2023 భారత రెజ్లర్ల నిరసన

భారత రెజ్లింగ్‌ సమాఖ్య (డబ్ల్యూఎఫ్‌ఐ) అధ్యక్షుడు బ్రిజ్ భూషణ్ శరణ్ సింగ్ మహిళా మల్లయోధులపై లైంగిక వేధింపులకు పాల్పడ్డాడనే ఆరోపణలపై ప్రముఖ భారతీయ రెజ్లర్ లు నిరసనలు కొనసాగిస్తున్నారు.

రెజ్లర్ల నిరసన జనవరి 2023లో న్యూఢిల్లీలోని జంతర్ మంతర్ వద్ద నిర్వహించారు. ఆరోపణలను పరిశీలించేందుకు కేంద్ర ప్రభుత్వం ఒక కమిటీని ఏర్పాటు చేస్తుందని హామీ ఇచ్చిన తర్వాత నిరసనలు విరమించబడ్డాయి. కమిటీ నివేదికను 2023 ఏప్రిల్ 5న సమర్పించారు. అయితే అందులోని విషయాలేవి బహిరంగపరచలేదు. దీంతో రెజ్లర్లు అధికారులు చర్య తీసుకోలేదని ఆరోపిస్తూ 2023 ఏప్రిల్ 23న తమ నిరసనను పునఃప్రారంభించారు.

సంఘటనలు 
జనవరి 18:

భారత రెజ్లింగ్‌ సమాఖ్య అధ్యక్షుడు బ్రిజ్‌ భూషణ్‌ శరణ్‌ సింగ్‌కు వ్యతిరేకంగా బజ్‌రంగ్‌ పునియా, వినేశ్‌ ఫొగాట్‌, సాక్షి మలిక్‌, సరిత మోర్‌, సంగీత ఫొగాట్‌, సత్యవర్త్‌ మలిక్‌ సహా అనేక మంది మేటి రెజ్లర్లు న్యూఢిల్లీలోని జంతర్‌ మంతర్‌ వద్ద నిరసనకు దిగారు.

బ్రిజ్ భూషణ్ శరణ్ సింగ్ 2011 నుంచి పదవిలో కొనసాగుతుండగా ఫిబ్రవరి 2019లో మూడోసారి డబ్ల్యూఎఫ్‌ఐ అధ్యక్షుడిగా ఎన్నికయ్యాడు. తనపై వచ్చిన ఆరోపణలను ఆయన తిరస్కరించాడు. పదవి నుంచి దిగిపోవడానికి నిరాకరించాడు.

జనవరి 20:

డబ్ల్యూఎఫ్‌ఐ అధ్యక్షుడు బ్రిజ్‌ భూషణ్‌ శరణ్‌ సింగ్‌పై లైంగిక వేధింపుల ఆరోపణల నేపథ్యంలో విచారణకు భారత ఒలింపిక్‌ సంఘం (ఐఓఏ) స్టార్‌ బాక్సర్‌ మేరీకోమ్‌ సారథ్యంలో ఏడుగురు సభ్యులతో కమిటీ ఏర్పాటు చేసింది.

లైంగిక వేధింపుల ఆరోపణలపై విచారణకు ఐఓఏ కమిటీని నియమించడం, కేంద్ర క్రీడల మంత్రి అనురాగ్‌ ఠాకూర్‌తో రెజ్లర్ల సమస్యల పరిష్కారంపై స్పష్టమైన హామీలు రావడంతో నిరసన విరమించారు.

జనవరి 21:

రెజ్లర్ల ఆరోపణల నేపథ్యంలో క్రీడల మంత్రిత్వ శాఖ ఇచ్చిన నోటీసుకు డబ్ల్యూఎఫ్‌ఐ జవాబిచ్చింది. లైంగిక వేధింపులు సహా అధ్యక్షుడుపై వచ్చిన ఆరోపణలన్నింటినీ తోసిపుచ్చింది.

మే 28:

న్యూఢిల్లీలో నూతన పార్లమెంటు భవనం ప్రారంభోత్సవం సందర్భంగా రెజ్లర్లు అక్కడికి దూసుకెళ్లేందుకు ప్రయత్నించారు. వారిని పోలీసులు నిలువరించారు.

మే 29:

గత 38 రోజులుగా జంతర్‌ మంతర్‌ వద్ద ఆందోళన సాగిస్తున్న రెజ్లర్లను ఇకపై అనుమతించబోమని ఢిల్లీ పోలీసులు స్పష్టం చేశారు. వారు నగరంలోని మరో అనువైన ప్రదేశాన్ని దీక్ష కోసం ఎంచుకోవాలని సూచించారు.

మే 30:

తాము సాధించిన పతకాలను హరిద్వార్‌లోని గంగా నదిలో ఈ రోజు కలిపేస్తామని రెజ్లర్లు నిర్ణయించుకున్నారు. అనంతరం ఇండియా గేట్‌ వద్ద ఆమరణ నిరాహార దీక్షకు పూనుకున్నారు.

హరిద్వార్‌లో బైఠాయించిన రెజ్లర్లు స్థానిక ప్రజల అభ్యర్థన మేరకు ఈ నిర్ణయాన్ని విరమించుకున్నారు. బ్రిజ్‌ భూషణ్‌పై చర్యలు తీసుకునేందుకు 5 రోజుల గడువు విధించారు. లేనిపక్షంలో పోరాటాన్ని ఉద్ధృతం చేస్తామని హెచ్చరించారు.

మే 31:

మహిళా రెజ్లర్ల నిరసన కార్యక్రమాలు ఉద్ధృతమవుతున్న నేపథ్యంలో ఢిల్లీ పోలీసులు స్పందించారు. వారి ఆరోపణలపై దర్యాప్తు జరుగుతోందని తెలిపారు. తుది నివేదికను కోర్టుకు 15 రోజుల్లోగా సమర్పిస్తామన్నారు.

జూన్ 7: 

బ్రిజ్‌ భూషణ్‌ శరణ్‌ సింగ్‌ను అరెస్టు చేయాలంటూ తలపెట్టిన ఉద్యమానికి రెజ్లర్లు ఈ రోజు తాత్కాలిక విరామం ప్రకటించారు. అతనిపై ఈ జూన్ 15 లోపు ఛార్జ్‌షీట్‌ దాఖలు చేస్తామని, జూన్‌ 30 లోపు డబ్ల్యూఎఫ్‌ఐకి ఎన్నికలు నిర్వహిస్తామని కేంద్రం ప్రకటించింది.

గ్యాలరీ

మూలాలు 

రెజ్లింగ్‌
క్రీడలలో లైంగిక వేధింపులు